Aardbewing ruk groot dele van SADie episentrum van die aardbewing naby Orkney in Vrystaat. ŉ Aardbewing is Dinsdag omstreeks 12:30 in verskeie provinsies landswyd gevoel en het vinnig sosiale media op hol gehad. Volgens die Amerikaanse Geologiese Opname was die episentrum sowat 6km oos van Orkney in Noordwes en het dit 5,3 op die momentmagnitudeskaal gemeet. Michelle Grobbelaar, ŉ seismoloog van die Raad vir Geowetenskappe, het aan Maroela Media bevestig dat die sentrum oorval word met oproepe van mense wat navraag doen oor die aardbewing. Sy het gesê hulle werk tans daaraan om inligting van dwarsoor die land in te samel en om die oorsprong van die aardbewing, en die sterkte daarvan, te bepaal. Die raad sal binnekort ŉ verklaring uitreik. Maroela Media se lesers het intussen laat weet dat die aardskudding in Gauteng, Noordwes, Limpopo, Mpumalanga, Vrystaat en selfs die Noord-Kaap gevoel is. Lesers het laat weet dat hulle die skudding gevoel het en meubels of ruite sien beweeg het. ŉ Leser van die Vrystaat het laat weet dat hy kon hoor hoe die gebou waar hy werk, kraakgeluide maak. In Pretoria is dit in Centurion en dwarsoor die res van die stad gevoel. Dit is ook in Bronkhorstspruit en Hartbeespoortdam gevoel. In Johannesburg was die skudding glo erger as in Pretoria en is dit onder andere in Vanderbijlpark, Alberton, Springs, Boksburg, Carletonville, Vereeniging, Benoni, Nigel, Heidelberg en Kempton Park gevoel. Maroela se lesers het ook laat weet dat hulle die skudding in Bloemfontein, Sasolburg, Parys, Welkom, Reitz, Hennenman, Deneysville, Odendaalsrus, Wesselsbron en Viljoenskroon in die Vrystaat gevoel het. Volgens lesers is dit ook in Thabazimbi, Mookgophong (Naboomspruit), Bela-Bela (Warmbad) en Lephalale (Ellisras) in Limpopo gevoel. In Noordwes is die skudding in Potchefstroom, Sannieshof, Bloemhof, Vryburg, Zeerust, Rustenburg, Coligny, Ventersdorp, Brits, Lichtenburg, Wolmaransstad en Orkney gevoel. In Klerksdorp het die skudding glo ‘n kragonderbreking tot gevolg gehad. Daar is selfs lesers van die Noord-Kaap wat sê hulle het die skudding in Hartswater en Kimberley gevoel. In Mpumalanga is die skudding glo in Ogies, Middelburg, Standerton, Witbank, Evander en Delmas aangemeld. Tweets about “earthquake johannesburg”